’n Splinternuwe ‘Mini Maestros’-kompetisie | News24
’n Splinternuwe ‘Mini Maestros’-kompetisie
Sommige van die “Mini Maestro’s” van die Laerskool Charlo wat gaan deelneem. Foto: VERSKAF
ALLE jong musikante wat daarvan droom om in Mozart, Bach of selfs die Parlotones se skoene te staan moet dié berig aandagtig deurlees.
Die streekstak van die Suid-Afrikaanse Vereniging van Musiekonderwysers (SAVMO) bied ’n wonderlike nuwe geleentheid vir jong musiek-genies aan.
’n Splinternuwe musiekkompetisie, “Mini Maestros” vind plaas om 9vm op 23 Mei in die saal van die Hoërskool Strelitzia.
Musiekleerders tussen die ouderdomme van vyf en 13 jaar in die beginner-, voorgraad 1- en graad 1 fases van musiekonderrig kan vir die kompetisie inskryf.
Elke deelnemer sal ’n sertifikaat en ’n musiekverslag met duidelike, opbouende terugvoer ontvang.
Drie leerders in elke kategorie sal ook medaljes ontvang.
Die SAVMO-komitee is saamgestel uit musiekonderwysers wat toegewyd is aan die idee van musiekopvoeding as ’n geleidelike holistiese proses. Daar sal dus nie veel klem gelê word op die wenners of die verloorders van die kompetisie nie.
Algemene aspekte, soos “Mees Vermaaklike Optrede” of “Beste Verhoogpersoonlikheid” sal as riglyne vir die toekenning van medaljes dien.
Toegang is gratis en verversings sal tydens die geleentheid verkoop word. Vir navrae kontak Nicky Bosman by 041 504 4235.